《何忠孺家有石如砚以水灌之有枝叶出石间如岩桂状为作此》
宋代·释德洪

君不见海门比丘海为家，说法光明生齿牙。坐令十二缘生浪，幻出定慧青莲华。

又不见佛图澄师气迈往，披拳山川俱在掌。从来身世无二法，勿作情与无情想。

何如巴邱老居士，声名雷霆喧一世。迩来趣味等头陀，山中儿嬉杂童稚。

宅相天藏公发之，卷帘万山登睫眉。粪除得石大如砚，中有傲霜岩桂枝。

婆娑望之花六出，熟视直气终不屈。言不得意以象传，桂枝馨香石介然。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。